钦定古今图书集成/明伦汇编/官常典/第175卷 > 《唐昭宗赐钱武肃王铁券歌》明·高启
## 钦定古今图书集成/明伦汇编/官常典/第175卷 > 《唐昭宗赐钱武肃王铁券歌》明·高启

“妖儿初下含元殿，天子仍居少阳院。”诸藩从此拥连
城，朝贡皆停事攻战。岐王已去梁王来，长安宫阙生
蒿莱。天目山前异人出，金戈双举风烟开。罗平恶鸟
啼初起，犀弩三千射潮水。归来父老拜旌旗，酾酒捶
牛宴乡里。绮裘骏马骄春风，锦袍玉带真英雄。诏书
特赐誓终始，黄金镂字旌殊功。虎符龙节彤弓矢，后
嗣犹令赦三死。尽言恩宠冠当时，天府丹书未逾此。
摩挲旧物四百年，古色满面凝苍烟。天祐宰相署名
在，寻文再读心茫然。古来保族须忠节，受此几人还
复灭。王家勋业至今传，不在区区一方铁。人生富贵
知几时，泰山作砺徒相期。行人曾过表忠观，风雨断
藓埋残碑。